સૌથી પહેલાં પગમાંથી નેઇલ-પૉલિશ કાઢી નાખવી. પછી પગને ગરમ પાણીમાં ડુબાડવા. ગરમ પાણીમાં તમને ગમતો સાબુ કે પછી શૅમ્પૂ નાખવું. એ પછી ૧૦-૧૫ મિનિટ સુધી પગને પાણીમાં ડુબાડીને રાખો. એ પછી પાણીમાંથી પગ બહાર કાઢો અને બૉડી-સ્ક્રબથી પગને સ્ક્રબ કરો. પાણીમાંથી પગ કાઢતા સમયે ધ્યાન રાખો કે પગની આંગળીઓ વચ્ચે સાબુ રહી ન જાય. સ્ક્રબ કર્યા પછી પગને ઠંડા પાણીથી ધોઈ લો. એ પછી પગ પર કોઈ પણ સારી ક્રીમથી અથવા કોઈ પણ સારા તેલથી માલિશ કરો. એ પછી નખની બાજુની એક્સ્ટ્રા સ્કિનને સાફ કરવી. એ પછી એક હીટરમાં પૅરાફિન વૅક્સ ગરમ કરવું. ઓછામાં ઓછું પાંચ કિલો પૅરાફિન વૅક્સ લેવું. પૅરાફિન વૅક્સ પાતળું થાય ત્યાં સુધી એને ગરમ કરવું. જેવું પૅરાફિન પાતળું થઈ જાય એને ઘૂંટણથી લગાવવાની શરૂઆત કરવી અને નીચે પગના અંગૂઠા સુધી લગાવવું. જેમ-જેમ પૅરાફિન વૅક્સ ઠંડું થશે એમ-એમ એ જાડું થતું જશે. આ વૅક્સ જેવું ઠંડું થઈ જાય કે એને હાથેથી કાઢી નાખવું. આ તમે ૧૫ દિવસે એક વાર કે એક મહિને એક વાર કરી શકો છો. પૅરાફિન વૅક્સની ખાસિયત એ છે કે એને લગાવ્યા પછી એની અંદર નાનાં કાણાં નથી પડતાં, જેના કારણે હવા પાસ થતી નથી અને તમારા પગમાં હીટ પેદા થાય છે. આ હીટને લીધે પગમાં લગાડેલી જે ક્રીમ અથવા ઑઇલ છે એ તમારી સ્કિનની અંદર જાય છે અને તમારી સ્કિનને એક પ્રકારનું ન્યુટ્રિશન મળે છે. આમાં વપરાતી ક્રીમ પણ સ્કિનના હિસાબે લેવાની હોય છે. એ વિશે જણાવતાં બ્યુટિશ્યન ભારતી શેવાળે કહે છે, ‘જેના પગની સ્કિન કાળી હોય તેણે ઍન્ટિ-ટૅનિંગ ઑઇલ લેવું અથવા વાઇટનિંગ ક્રીમ પણ લઈ શકાય. જેને પગમાં કરચલીઓ હોય તેણે ઍન્ટિ-રિંકલ ક્રીમ લેવી. જેના પગ બહુ ડ્રાય હોય તેણે હાઇડ્રેટિંગ ક્રીમ લેવી. ’